Аруаа ареспубликахь иааит жьҭаара 19 рзы, иара убри аҽны агоспиталь аусура хацнаркит асааҭ 16:00 рзы. Агоспиталь аусура шымҩаԥысуа, заҟаҩы рхәышәтәхьоу атәы Sputnik аматериал аҿы.
Бадраҟ Аҩӡба, Sputnik
Аԥсны акоронавирустә инфекциа жьҭаарамзазы акыр аҽарцәгьеит. Аҳақьымцәа жәаҩыла авирус рыдырбалон уахыки-ҽнаки рыла. Абри аҭагылазаашьаан иӡбан COVID-19 змоу рзы аҳҭнықалақьи араионтәи хәышәтәырҭақәа рҿы аҟәша ҷыдақәа аадыртырц.
Гәдоуҭатәи агоспиталь ацхыраара аҭаразы ареспублика анапхгара Урыстәылахь аҳәара ҟанаҵеит Аҟәа амобилтә госпиталь аусура аларгаразы. Урыстәыла Атәылахьчара аминистрра жьҭаара 17 рзы Аԥсныҟа идәықәнаҵеит амобилтә госпиталь Ставрополтәи атәылаҿацә аҟынтәи. Агоспиталь Аҟәаҟа иааины апансионат "Аиҭар" аҿы аусура хацнаркит.
Урыстәылатәи арратә госпиталь COVID-19 змоу раԥхьатәи апациентцәа аднакылеит жьҭаара 20 рзы.
Урыстәыла атәылахьчара аминистрра амобилтә госпиталь, иаҭаххар, 150-ҩык рҟынӡа акоронавирус змоу апациентцәа аднакылар алшоит.
Амобилтә госпиталь аҿы ишьақәыргылоуп арԥҳақәа иԥсабаратәымкәа аҳауа рҭазырсуа аппаратқәа, апациентцәа интенсивла ргәаҭаразы амониторқәа, арентгенографиатә аппаратқәа, УЗИ аппаратқәа, ашьа анализҟаҵагақәа.
Ацхыраара ааит: урыстәылатәи амобилтә госпиталь Аԥсны ишышьақәдыргылаз>>
Раԥхьатәи апациентцәа: урыстәылатәи агоспиталь COVID-19 злоу ачымазцәа Аҟәа ишаднакылаз>>
Уи адагьы еиҿкаан ПЦР-диагностика амҩаԥгара.
Урыстәылатәи амедицинатә усзуҩцәа рыцхыраара аҭакс Гали Очамчыреи рраионқәа рхадарақәа ирыӡбеит COVID-центрқәа рахь аҿамаҿа нарышьҭырц.
Раԥхьатәи аҳамҭа Гәдоуҭаҟа иаашьҭын Галынтәи. Араион ахада Константин Ԥлиа жьҭаара 28 рзы аҳақьымцәа рыхьӡала 200 кьыла амандарина, афеихоа, ахәырма, 20 литра аԥсуа цха ааишьҭит.
Абҵара 9 рзы ари аԥшьгамҭа адгылара анаҭеит Очамчыра араион. Уигьы ареспублика COVID-центрқәа рахь ашәыр-ақәыр нанашьҭит.
Агоспитальтә ҟәша аиҳабы Алексеи Мамошин еиҭеиҳәеит аусура ианалага инаркны иахьанӡа ара ишрыдыркылахьоу 155-ҩык апациентцәа. Урҭ рҟынтәи 119-ҩык ргәы бзиаханы илырҩааит. Иахьазы 36-ҩык ара ишьҭоуп.
"Мызкы аҩнуҵҟала ачымазцәа рхыԥхьаӡара еиҳа имаҷхо иалагеит: амбулатортә дкылараҟнеиԥш астационартә хәышәтәраҿгьы", - иҳәеит Мамошин.
Иара иҳәеит русура алагамҭазы амбулатортә дкылара уахыки-ҽнаки рыла ирзымҩаԥыргон 30-ҩык, ахәышәтәразы ишьҭарҵон 7-10-ҩык. Уажәазы бжьаратәла ишьҭарҵо хәҩык иреиҳам.
"Убри аан ачымазцәа хьанҭақәа ыҟоуп. Иахьазы хәҩык ауаа ареанимациаҿы ишьҭоуп. Аха иааидкыланы уахәаԥшуазар, акоронавирус аформа хьанҭақәа алаҟәрахь рхы дырхеит", - ҳәа иҳәоит агоспитальтә ҟәша аиҳабы.
Алексеи Мамошин иажәақәа рыла афымцалашара аиԥҟьара агоспиталь аусура анырра анаҭаӡом, асасааирҭаҿы адизельтә генератор ықәгылоуп. Уи алашара шдырцәалак аусура иалагоит.
ПЦР-диагностика акәзар, амобилтә госпиталь аусура иалагазар ҩ-нызқьи бжаки ҭҵаара мҩаԥыргахьеит.
Абҵара 19 азтәи аоперштаб адыррақәа рыла Аԥсны иахьаҵанакуа акоронавиру рыдырбалахьеит 5278-ҩык. Ргәы бзиахахьеит 3608-ҩык. Рыԥсҭазаара иалҵит 67-ҩык.
"Мшаԥымзеи ҳазҭагылоу лаҵарамзеи рзы аҭагылазаашьа хәыҷык аҽарцәгьеит. Иҳамоуп ашколқәа иҳаҩсыз амзазы классқәак ахьаркыз мчыбжьык–ҩымчыбжьа рыҩнуҵҟа. Ахәыҷқәеи арҵаҩцәеи рыбжьара иҟоуп аковид-чымазара злаҽыз. Иахьазы аҵара аминистрреи асанитартә епидемиологиатә станциеи рахь ашәҟы ҳашьҭит ҩымчыбжьа ирҭагӡаны Пицундатәи аҩбатәи ашколи Маҳадыртәи актәи ашколи рҿы аҵаратә процесс аанкылазарц аиҳабыратә классқәа рҟны, ҭыԥқәак рҿы алагарҭатә классқәа рҟынгьы. Пицундатәи аҩбатәи абжьаратә школ аҟны ааҩык арҵаҩцәа ачымазара ҿкы рымоуп, Маҳадыртәи ашкол аҟны - ԥшьҩык. Егьырҭ ашколқәа рҟны аҭагылазаашьа цәгьаӡам, макьана ҳабзиоуп", - лҳәеит Мадина Ажьиԥҳа.
Лара агәыӷра аалырԥшит ҳазҭоу амза 14 рзы еиԥш ичмазаҩхаз ргәы бзиахап ҳәа, ашколқәа рҟны аҵаратә процесс иацырҵартә аҭагылазаашьа ҭышәынтәалахап ҳәа. Ажьиԥҳа убасгьы илҳәеит иааиуа амзақәа рзы аҵаратә программа иахьӡоит ҳәа агәаанагара шрымоу, адистанциатә ҵаразы аԥышәа бзиа шрымоу, уи рхы иадырхәар шалшо.
Шәазыӡырҩы аудио.
Иара убас шәаԥхьар ҟалоит:
Хра злоу ахҭысқәа: Қәҭелиа аҵаратә процесс ахыркәшареи аԥышәарақәеи ирызкны
АҞӘА, лаҵара 6 – Sputnik. Ауаажәларратә еиҿкаара "Аԥсны аурыс уаԥшь" имҩаԥнагоит онлаин-акциа "Аԥсны Ԥсра зқәым архәҭа онлаин" Аиааира амш 76 шықәса ахыҵразы.
"Аԥсны Ԥсра зқәым архәҭа онлаин" алахәхара алшоит асоциалтә ҳа Facebook аҿы. Иахьазы агәыԥ иалахәуп 800-ҩык, аиҳарак Урыстәылеи Аԥсни руааԥсыра. Акциа мҩаԥгахоит апроект "Аԥсны агәалашәара ашәҟәы" аҳәаақәа ирҭагӡаны.
"Апроект шәҽалашәырхә. Еиқәшәырха ҳзеиԥш ԥсадгьыл зыхьчоз ауаа ргәалашәара. Апроект "Аԥсны агәалашәара ашәҟәы" асаит ахь иҭажәгалала иҭахаз, хабарда ибжьаӡыз рфотосахьақәа", - ҳәа ааԥхьара ҟанаҵоит ауаажәларратә еиҿкаара "Аԥсны аурыс уаԥшь".
Апроект "Аԥсны агәалашәара ашәҟәы" хықәкыс иамоуп 1941-1945 шықәсқәа рызтәи Аџьынџьтәылатә еибашьра Ду рлахәылацәа, 55,5 нызқьҩык Аԥсны аԥацәеи аԥҳацәеи: аԥсуаа, аурысқәа, аерманцәа, ақырҭцәа, абырзенцәа - рыӡбахә аҳәара, амырӡра.
Апроект "Аԥсны агәалашәара ашәҟәы" аԥҵан "Аԥсны аурыс уаԥшь", "Аԥсны иҟоу Амшынеиқәатәи аказақцәа рыр", "Аԥсны аказақцәеи аибашьра иалахәыз аказақцәа-аветеранцәеи Реидгыла", Аԥсни, Урыстәылеи, ДЖәРИ, ЛЖәРи рыбжьара аизыҟазаашьақәа рырҿиаразы Афонд "Отечество" раԥшьгарала, Аԥсны Атәылахьчара аминистрреи, В.Г. Арӡынба ихьӡ зху Ахьӡ-аԥша аҳәынҭқарратә музеи Аԥсны иҟоу Россотрудничество ахаҭарнакреи, Аԥсны иҟоу Урыстәыла Ацҳаражәҳәарҭеи рыдгыларала Аиааира ду 75 шықәса ахыҵра аламҭалаз.
Иара убас шәаԥхьар ҟалоит:
Аиааира Ду амш: Аԥсны ақалақьқәа рҿы Лаҵарамза 9 ишаԥыло